Virallinen lehti nro C 304 , 02/10/1998 s. 0004



KIRJALLINEN KYSYMYS E-3913/97 komissiolle esittäjä(t): Hiltrud Breyer (V) (11. joulukuuta 1997) Aihe: Seveso direktiivi Seuraavilla direktiiveillä on merkittävä asema tuotantolaitosten turvallisuuden ja ympäristönsuojelun kannalta: - 27 päivänä kesäkuuta 1985 annettu direktiivi tiettyjen julkisten ja yksityisten hankkeiden ympäristövaikutusten arvioinnista (85/337/ETY) ((EYVL L 175, 5.7.1985, s. 40. )) - 24. syyskuuta 1996 annettu direktiivi ympäristön pilaantumisen ehkäisemisen ja vähentämisen yhtenäistämiseksi (96/61/EY) ((EYVL L 257, 10.10.1996, s. 26. )) - 9 päivänä joulukuuta 1996 annettu direktiivi vaarallisista aineista aiheutuvien suuronnettomuusvaarojen torjunnasta (96/82/EY) ((EYVL L 10, 14.1.1997, s. 13. )). Jäsenvaltioiden on pantava kaksi viimeksi mainittua direktiiviä täytäntöön viimeistään vuoteen 1999 mennessä. Tässä yhteydessä käydyissä keskusteluissa on tuotu esiin tiettyjä näkökantoja, jotka antavat aihetta esittää komissiolle seuraavat kysymykset: Direktiivin 96/61/EY 12 artiklan 2 kohdan mukaan jäsenvaltioiden on toteutettava tarvittavat toimenpiteet, jottei direktiivin soveltamisalaan kuuluvassa laitoksessa tehdä olennaisia muutoksia ennen luvan myöntämiseen liittyvän menettelyn saamista päätökseen. Luvan myöntämismenettelyn yhteydessä on sovellettava direktiivin 3, 6 ja 10 artiklaa. Onko jäsenvaltioiden pantava edellä mainittu säännös täytäntöön siten, että direktiivin 96/61/EY 3 artiklan e alakohdan vuoksi direktiivin 96/82/EY 10 artiklan mukaisesti muutettu turvallisuusselvitys on - siinä tapauksessa, että se liittyy direktiivissä 96/61/EY tarkoitettuun laitokseen - esitettävä toimivaltaisille viranomaisille ennen luvan myöntämistä? Komission jäsenen Ritt Bjerregaardin komission puolesta antama vastaus (29. tammikuuta 1998) IPPC-direktiivin 12 artiklan 2 kohdassa säädetään, että toiminnanharjoittaja ei saa ryhtyä laitoksessaan mihinkään suunnittelemaansa olennaiseen muutokseen ilman direktiivin mukaista lupaa. Sellaisten laitosten osalta, joita sekä IPPC- että Seveso II -direktiivin (vaarallisista aineista aiheutuvien suuronnettomuusvaarojen torjunnasta 9 päivänä joulukuuta 1996 annettu neuvoston direktiivi 96/82/EY) säännökset koskevat, Seveso II -direktiivin 10 artiklassa täsmennetään, missä tapauksissa toiminnanharjoittajan on ryhdyttävä toimenpiteisiin, so. jos laitoksen, tuotantolaitoksen, varaston, prosessin tai vaarallisten aineiden laadun tai määrien muutoksella voi olla merkittäviä seurauksia suuronnettomuuksiin liittyvien vaarojen suhteen. Siinä säädetään myös toiminnanharjoittajan konkreettisesta velvollisuudesta tarkistaa ja tarvittaessa muuttaa suuronnettomuuksien ehkäisemistä koskevia toimintaperiaatteita sekä 7 ja 9 artiklassa tarkoitettuja johtamisjärjestelmiä ja menettelyjä ja lisäksi tarkistaa ja tarvittaessa korjata turvallisuusselvitys sekä ilmoittaa toimivaltaiselle viranomaiselle muutoksesta ennen sen toteuttamista. Näin ollen IPPC-direktiiviin perusteella ei voida myöntää lupaa merkittävien muutosten tekemiseen laitoksille, joita myös Seveso II -direktiivi koskee, ellei myös jälkimmäisestä direktiivistä aiheutuvia velvoitteita ole samanaikaisesti täytetty.